CELEX: 62009FO0064
Language: sk
Date: 2009-09-29 00:00:00
Title: Uznesenie Súdu pre verejnú službu (prvá komora) z 29. septembra 2009.#Kay Labate proti Európskej komisii.#Vec F-64/09.

UZNESENIE SÚDU PRE VEREJNÚ SLUŽBU (prvá komora)
      z 29. septembra 2009
      Vec F‑64/09
      Kay Labate
      proti
      Komisii Európskych spoločenstiev
      „Verejná služba – Úradníci – Sociálne zabezpečenie – Poistenie pre prípad úrazu a choroby z povolania – Choroba z povolania – Žaloba na nečinnosť – Nedostatok právomoci Súdu pre verejnú službu – Postúpenie Súdu prvého stupňa“
      Predmet: Žaloba podaná podľa článku 232 ES, ktorou K. Labate navrhuje najmä: konštatovať protiprávnosť nečinnosti Komisie v zmysle
         článku 232 ES, zaviazať Komisiu na prijatie opatrení na dosiahnutie súladu s uznesením Súdu pre verejnú službu Európskej únie
         z 1. februára 2008, Labate/Komisia (F‑77/07, Zb. VS s. I‑A‑1‑0000, II‑A‑1‑0000), priznať prejednávanej veci primerané prednostné
         zaobchádzanie a vydať rozsudok do šiestich týždňov, prijať iné alebo ďalšie opatrenia, ktoré Súd prvého stupňa považuje za
         potrebné, ako aj zaviazať Komisiu na náhradu trov konania
      
      Rozhodnutie: Žaloba zapísaná pod číslom F‑64/09, Labate/Komisia, sa postupuje Súdu prvého stupňa. O trovách konania na tomto stupni sa
         rozhodne neskôr.
      
      Abstrakt
      Úradníci – Žaloba – Žaloba na nečinnosť – Nedostatok právomoci Súdu pre verejnú službu
      (Články 232 ES a 236 ES; služobný poriadok úradníkov, článok 91)
      Žaloba, ktorá nesmeruje k zrušeniu aktu spôsobujúceho ujmu, ale k prijatiu súdom rozhodnutia, že inštitúcia sa protiprávne
         dopustila nečinnosti, čomu predchádzala výzva podľa článku 232 ES zaslaná danej inštitúcii, aby konala, a ktorá sa zjavne
         javí ako žaloba založená na článku 232 ES, je žalobou na nečinnosť, ktorá podľa článku 225 ods. 1 prvého pododseku ES a článku 51
         prvého odseku Štatútu Súdneho dvora patrí do právomoci Súdu prvého stupňa.
      
      Tento záver nespochybňuje ani skutočnosť, že príslušný spor vychádza z pracovnoprávneho vzťahu medzi inštitúciou a osobou,
         na ktorú sa vzťahuje služobný poriadok, takže sa pohybuje v oblasti pôsobnosti článku 236 ES.
      
      O otázke, či je v takomto spore žalobca oprávnený podať žalobu na nečinnosť, hoci podľa článkov 90 a 91 služobného poriadku
         má možnosť napadnúť nečinnosť administratívy žalobou smerujúce proti implicitnému rozhodnutiu o zamietnutí žiadosti, môže
         rozhodnúť len súd príslušný rozhodovať o žalobách na nečinnosť, čo je Súd prvého stupňa, a nie Súd pre verejnú službu.
      
      (pozri body 20 – 23)
      Odkaz:
      Súd prvého stupňa: 6. júla 2009, Marcuccio/Komisia, T‑176/04 DEP, neuverejnený v Zbierke, body 23 až 27; 9. júla 2009, Infeurope/Komisia,
         T‑176/08, neuverejnený v Zbierke, body 36 až 40